b'\n_START_ARTICLE_\nSeked\n_START_PARAGRAPH_\nSeked je staroegip\xc4\x8danski izraz, s katerim so dolo\xc4\x8dili naklon stranskih ploskev prave piramide._NEWLINE_Seked je temeljil na dol\xc5\xbeinski enoti egip\xc4\x8danski kraljevi kubit (vatel). Kubit je bil razdeljen na sedem palm, palma pa na \xc5\xa1tiri prste.  Naklon stranskih ploskev piramid se je izra\xc5\xbeal s \xc5\xa1tevilom vodoravnih palm v primerjavi z vi\xc5\xa1ino enega kraljevega kubita.  Tako izra\xc5\xbeen naklon se v sodobnem  jeziku imenuje gradient in je enak kotangensu naklonskega kota._NEWLINE_Najbolj znana Velika piramida v Gizi, zgrajena okoli 2550 pr. n. \xc5\xa1t., je imela seked 5 \xc2\xbd oziroma 5 palm in 2 prsta, kar je enako naklonu 51,84\xc2\xb0.\n_START_SECTION_\nOpis\n_START_PARAGRAPH_\nInformacije o uporabi sekeda za na\xc4\x8drtovanje  piramid izvirajo iz dveh matemati\xc4\x8dnih papirusov:  Rhindovega matemati\xc4\x8dnega papirusa iz Britanskega  muzeja v Londonu in  Moskovskega papirusa iz Pu\xc5\xa1kinovega muzeja lepih umetnosti v Moskvi. V arheologiji Starega kraljestva ni nobenega  neposrednega dokaza o njegovi rabi, na obeh matemati\xc4\x8dnih papirusih iz Srednjega kraljestva pa so \xc5\xa1tevilni primeri, ki ka\xc5\xbeejo na njegovo rabo za na\xc4\x8drtovanje piramid. Najbolj nazoren in morda  najve\xc4\x8dkrat omenjen je problem 56 iz Rhindovega matemati\xc4\x8dnega papirusa. _NEWLINE_Najslavnej\xc5\xa1a egip\xc4\x8danska piramida je Velika piramida v Gizi. Raziskave Flindersa Petrieja in drugih so pokazale, da je njen seked  5 1/2 oziroma 5 palm in 2 prsta, kar je enako naklonu 51,84\xc2\xb0. Naklon so med gradnjo stalno preverjali s svin\xc4\x8dnico in verjetno lesenim kotomerom v obliki \xc4\x8drke A, na katerem je bil ozna\xc4\x8den pravilen naklon. _NEWLINE_Po Petriejevih podatkih, objavljenih v njegovi knjigi  Piramide in templji v Gizi,  je povpre\xc4\x8den naklon vhodnega hodnika v Veliko piramido 26\xc2\xb0 31\' 23" \xc2\xb1 5". Naklon za manj kot 1/20\xcb\x9a odstopa od idealnega naklona 1:2,  ki meri 26\xc2\xb0 33\' 54".  Razmerje je enako sekedu 14, ki je bil po splo\xc5\xa1nem prepri\xc4\x8danju standarden naklon, ki so ga v Starem kraljestvu uporabljali za notranje prehode.'